**МЕХАНИЗЪМ**

**ЗА ГАРАНТИРАНЕ НА ЗАЩИТАТА НА УЯЗВИМИТЕ ПОТЕРБИТЕЛИ И/ИЛИ ПОЛЗВАТЕЛИ В КОНТЕКСТА НА СТРАТЕГИЯТА ЗА ВиК ОТРАСЪЛ**

Механизмът е разписан при съблюдаване на следните принципи:

* Гарантиране на най-ефективно разходване на публични финансови средства в подкрепа на провежданите реформи във ВиК отрасъла и максимално ограничаване на риска от прехвърляне на финансова тежест в резултат на тази реформа върху най-рисковите групи.
* Минимизиране на административната тежест за гражданите и бизнеса чрез въвеждането на електронна административна услуга в съответствие със Закона за ограничаване на административното регулиране и административния контрол върху стопанската дейност и Закона за електронното управление.
* Осигуряване на по-голям публичен финансов ресурс в рамките на финансовите възможности на държавата за провеждането на реформата в отрасъла за сметка на максимално ограничаване на административните разходи.
* Оптимизиране на процедурата по предоставянето на тази услуга с цел най-бърза реализация и постигане на краен ефект.
* Недопускане на механичното пренасяне на принципи и модели от различни по своята същност и цели системи.

1. Защитата на уязвимите потребители и/или ползватели ще се реализира чрез Закона за ВиК. Тази защита е основана на степента на риска на тези потребители по отношение на възможността им да поемат сами сметките си за вода.
2. За тази цел в Закона за ВиК:
   1. Ще се дефинират термините: „ползвател на ВиК услуга“,“уязвим потребител и/или ползвател“, „гарантирано минимално количество водопотребление“.
   2. Ще се създаде обособен раздел „Защита на уязвимите потребители и/или ползватели“, който да регламентира: заинтересованите страни, мерките за защита на уязвимите потребители и/или ползватели, взаимодействието между заинтересованите страни.
3. Мерки за защита на уязвимите потребители и/или ползватели:

* Гарантирано минимално количество водопотребление за 1 човек - разходваните водни количества до 50 литра вода на човек на ден безплатно за определените като уязвими потребители и/или ползватели на ВиК услуги по този закон. Разликата до приложимата от съответния ВиК оператор цена на ВиК услугите се субсидира от държавния бюджет и превежда на ВиК оператора.
* Доставка и монтаж на измервателни уреди на уязвими потребители - комплексна услуга, която включва доставка, монтаж и пломбиране на водомер. Извършва се от ВиК оператора и за негова сметка в полза на определените като уязвими потребители на ВиК услуги, като изразходваните за това средства се възстановяват на ВиК оператора от държавния бюджет като част от изплащаната му субсидия.
* Периодичен метрологичен контрол на измервателните уреди на уязвими потребители - комплексна услуга, която включва демонтаж на водомера, периодична метрологична проверка от акредитирани за това лица, съгласно Закона за измерванията, доставка, монтаж и пломбиране на водомера. Извършва се от ВиК оператора и за негова сметка в полза на определените като уязвими потребители на ВиК услуги, като изразходваните за това средства се възстановяват на ВиК оператора от държавния бюджет като част от изплащаната му субсидия.
  1. Приложимост на мерките:
* От мярка „Гарантирано минимално количество водопотребление за 1 човек“ се ползват уязвими потребители и/или ползватели, чието водопотребление се отчита по измервателен уред;
* От мярка „Доставка и монтаж на измервателни уреди на уязвими потребители“ се ползват уязвими потребители, чието водопотребление не е отчитано чрез измервателен уред или чието водопотребление е отчитано от неизправен измервателен уред;
* От мярка „Периодичен метрологичен контрол на измервателните уреди на уязвими потребители“ се ползват всички уязвими потребители, чието водопотребление се отчита по измервателен уред.
  1. Финансиране на мерките:
* Мярка „Гарантирано минимално количество водопотребление за 1 човек“ се финансира със средства от държавния бюджет;
* Мярка „Доставка и монтаж на измервателни уреди на уязвими потребители“ се финансира със средства от държавния бюджет;
* Мярка „Периодичен метрологичен контрол на измервателните уреди на уязвими потребители“ се финансира със средства от държавния бюджет.

1. При реализиране на мерките за защита участват следните заинтересовани страни:

* Гарантирано минимално количество водопотребление за 1 човек – МФ, МРРБ /Фонд/, МТСП /АСП/ и ВиК оператори;
* Доставка и монтаж на измервателни уреди на уязвими потребители - МФ, МРРБ /Фонд/, МТСП /АСП/ и ВиК оператори;
* Периодичен метрологичен контрол на измервателните уреди на уязвими потребители - МФ, МРРБ /Фонд/, МТСП /АСП/ и ВиК оператори;

1. Взаимодействие между заинтересовани страни:

* Вариант 1 – финансовите взаимоотношения, свързани с изпълнение на една или няколко от посочените в т. 3 мерки за защита на уязвимите потребители и/или ползватели се осъществяват между създадения Фонд със Закона за ВиК (Фонда) и ВиК операторите. АСП в качеството си на първичен администратор на данни предоставя информация на Фонда за лицата, попадащи в обхвата на групите уязвими потребители. Информацията ще се предоставя периодично на всеки 3 месеца по електронен път в структуриран файл. Предимствата на този модел са, че движението на финансовия ресурс ще бъде само в една система, което е предпоставка за по-ефективен контрол на неговото разходване при максимално ограничаване на излишни административни разходи, съкращаване на административни процедури и възможност за извършване на разплащанията в съответствие с прилаганите в тази система счетоводни модели и практики.
* Вариант 2 – финансовите взаимоотношения, свързани с изпълнение на една или няколко от посочените в т. 3 мерки за защита на уязвимите потребители и/или ползватели се осъществяват между АСП, Фонда и ВиК операторите. АСП в качеството си на първичен администратор на данни предоставя информация на Фонда за лицата, попадащи в обхвата на групите уязвими потребители. Информацията ще се предоставя периодично на всеки 3 месеца по електронен път в структуриран файл. Фондът акумулира и обработва цялата получена информация от АСП и ВиК операторите. Въз основа на обработването й заявява необходимите финансови средства пред АСП за извършване на разплащане с операторите. АСП превежда необходимата сума на Фонда, който от своя страна я разпределя по заявките на ВиК операторите. Недостатъците на този вариант са увеличаване на административните разходи, усложняване и забавяне на процедурата за достигане на средствата до ВиК операторите.
* Вариант 3 – финансовите взаимоотношения, свързани с изпълнение на една или няколко от посочените в т. 3 мерки за защита на уязвимите потребители и/или ползватели се осъществяват между АСП и 51 ВиК оператори. АСП в качеството си на първичен администратор на данни предоставя информация на всеки един от ВиК операторите за лицата, попадащи в обхвата на групите уязвими потребители. Информацията ще се предоставя периодично на всеки 3 месеца на различни информационни носители. ВиК операторите обработват получената информация и заявяват необходимите средства пред АСП за извършване на разплащане с операторите. АСП извършва счетоводна обработка и извършва плащания към ВиК операторите. Недостатъците на този вариант са значително увеличаване на административните разходи (от порядъка на не по-малко от 8 млн. лв. годишно), свързани с допълнително ресурсно осигуряване на АСП (кадри, специфичен софтуер и хардуер, канцеларски материали, такси за обслужване и др.), ограничаване възможностите за ефективен контрол по разходване на публичните финансови средства, поради неспецифичната за АСП дейност, усложняване и увеличаване времетраенето на процедурата за достигане на средствата до ВиК операторите.

1. Уязвими потребители и/или ползватели:

* Лица, които са обект на подпомагане с месечни социални помощи за последен период по Закона за социално подпомагане – в обхвата на лицата, обект на месечно подпомагане са включени представители на най-уязвимите групи с най-висок риск за невъзможност да поемат сами увеличението на цените на водата.
* Лица без доходи или с доходи до размера на линията на бедност за страната, с отказани месечни помощи по Закона за социално подпомагане за последен период - в обхвата на тази група са включени лица, получили отказ за месечно подпомагане поради непокриване на определените условия и изисквания за подпомагане, но са с висок риск за невъзможност да поемат сами увеличението на цените на водата, поради липсата на доходи или наличието на такива до размера на линията на бедност за страната.
* Лица, които са обект на подпомагане с целеви помощи за отопление за последния отоплителен сезон по Закона за социално подпомагане – тази група е аналогична на предходната, но е с по-голям обхват поради по-високата граница предвид специфичната цел на помощта. Макар че тук се включват лица с по-висок доход, той не е достатъчен за поемане на допълнително финансово натоварване в резултат на увеличението на цената на водата;
* Лица без доходи или с доходи до размера на линията на бедност за страната, с отказани целеви помощи за отопление по Закона за социално подпомагане за последния отоплителен сезон – в тази група се включват лица, които са кандидатствали за целева помощ за отопление, но поради несъответствие с нормативно определените условия и изисквания не са били включени в програмата и са също с висок риск за невъзможност да поемат сами увеличението на цените на водата.

1. Потребители на ВиК услуги са всички физически лица,отговарящи на условията, разписани в чл. 3 от Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи, в съответствие на чл. 15 от Закона за водите.
2. Ползватели на ВиК услуги са всички физически лица, чиито настоящ адрес е жилището на потребителя на ВиК услуги.
3. Санкции